Ambasadorul Franţei în Rusia a fost convocat luni, 6 mai, la Kremlin, pentru a denunţa politica "provocatoare" a Parisului în Războiul din Ucraina. Asta după ce preşedintele francez Emmanuel Macron a evocat, din nou, posibilitatea trimiterii de trupe la sol, din Occident, pe teritoriul ucrainean, relatează AFP.
"Din cauza declaraţiilor tot mai belicoase ale autorităţilor franceze şi primirii unor informaţii despre o implicare tot mai mare a Franţei în conflictul din jurul Ucrainei (...), ambasadorul Franţei Pierre Lévy a fost convocat", anunţă într-un comunicat diplomaţia rusă.
The French Ambassador left the Russian Foreign Ministry building without comment
Pierre Levy stayed in the Russian ministry for about 40 minutes. The British Ambassador to Moscow, Nigel Casey, was summoned there today. pic.twitter.com/XDr1rVc3Se
— Dagny Taggart (@DagnyTaggart963) May 6, 2024
"Partea rusă şi-a prezentat evaluarea principiului liniei distrugătoare şi provocatoare a Parisului, care conduce la o escaladare a conflictului", acuză ea.
Potrivit ministerului rus, "tentativele autorităţilor franceze de a crea un fel de "ambiguitate strategică" privind Rusia prin declaraţii iresponsabile despre posibila trimitere a unor contingente occidentale în Ucraina sunt sortite eşecului".
"Obiectivele şi misiunile operaţiunii militare speciale (din Ucraina) vor fi atinse", conchide ministerul.
Preşedintele francez Emmanuel Macron şi-a asumat, într-un interviu acordat săptămânalului The Economist, publicat joi, 2 mai, poziţia cu privire la posibilitatea trimiterii unor trupe la sol în Ucraina.
"Dacă ruşii ar străpunge liniile frontului, dacă ar exista o cerere ucraineană - ceea ce nu este cazul în prezent -, ar trebui să ne punem întrebarea în mod legitim", declara şeful statului francez.
El a provocat o controversă, la sfârşitul lui februarie, apreciind că trimiterea unor forţe armate din Occident pe teritoriul ucrainean ar trebui "să nu fie exclusă" în viitor.
Majoritatea ţărilor europene şi Statele Unite s-au distanţat în mod clar de această poziţie, însă unele ţări au făcut un pas în direcţia sa.
Rusia a anunţat luni, 6 mai, viitoare exerciţii nucleare în apropiere de Ucraina, ca o reacţie faţă de "ameninţări" proferate, acuză ea, ale unor lideri din Occident.
Un purtător de cuvânt al Kremlinului, Dmitri Peskov, a precizat că este vorba despre "intenţia de a trimite contingente armate în Ucraina, adică despre plasarea unor militari NATO în faţa armatei ruse".